**ТІЛ БІЛІМІ ЖӘНЕ ОНЫҢ САЛАЛАРЫ**

|  |
| --- |
| **Абдрахманова Урзада Уалиевна, шет тілі мұғалімі** |
| **Түркістан облысы, Кентау қаласы** |
| **Түркістан облысының Адами әлеуетті дамыту басқармасы**  **№7 Колледж МКҚК** |

Tіл білімі немесе лингвистика—тіл және оның даму заңдары туралы ғылым. Тіл — қоғамдағы адамдардың өз ара пікір алысу, бір-бірімен қарым-қатынас жасау құралы. Әрбір тілдің дыбыс жүйесі, сөздік құрамы және грамматикалық құрылысы болады. Тілдің осы аталған әр түрлі жақтары тіл білімінің тиісті салаларында, мысалы, тілдің дыбыс жүйесі тіл білімінің фонетика саласында қарастырылса, сөздік құрамы лексикология саласында, грамматикалық құрылысы грамматика саласында қарастырылады. Тіл білімінің осы аталған салаларының әрқайсысы өз ішінде бірнеше салаға не­месе бөлімге, мысалы, фонетика саласы сипаттама фонетика, са-лыстырмалы-тарихи фонетика, экспериментальды фонетика және т. б. болып бөлінеді. Мұндай ішкі салалар немесе тармақтар жайында мағлүұмат осы кітаптың әр тарауының тұс-тұсында беріледі.

Бүтіндей тіл және оның әр түрлі салалары даму, біртіндеп жетілу күйінде болады. Тілдің әр түрлі салаларының даму сипаты мен қарқыны түрліше болуы мүмкін. Бүтіндей тіл және оның әр түрлі салалары тілдің ішкі даму заңдары бойынша дамиды. Тіл білімі (немесе лингвистика) тілдің әр түрлі жақ­тары мен салаларын, олардың дамуын, өз ара байланысын, тіл дамуының ішкі заңдарын зерттейді. Тілдің әр түрлі жақтары (дыбыс жүйесі мен сөздік құрамы және грамматикалық кұрылысы) бір-бірімен өз ара тығыз байланысты болатыны сияқты, тіл білімінің оларды (тілдің әр түрлі жақтарын) зерттейтін са­лалары да (фонетика мен лексикология және грамматика) бір-бірімен өз ара тығыз байланысты болады.

Тілді белгілі бір дәуірде өмір сүріп тұрған қалпы тұрғысынан қарастырып, сипаттама беретін тіл білімі бар да, оны (тілді) шығуы мен тарих бойында дамуы тұрғысынан зерттейтін тіл білімі бар. Алдыңғысы сипаттама тіл білімі немесе синхрониялық лингвистика, соңғысы тарихи тіл білімі немесе диахрониялық лингвистика деп аталады.

Толық мағынасындағы ғылым ретінде тіл білімінің өзі тілдерді тарихи және. салыстыру тұрғысынан зерттеудің негізінде, дәлірек айтқанда, тілдерді зерттеуде салыстырмалы-тарихи методты қолданудың нәтижесінде, салыстырмалы-тарихи грамматиканың негізінде XIX ғасырдың басында жасалды. Бұған дейін де, әрине, тіл білімі болған. Бірақ XIX ғасырға дейінгі тіл білімінде тілдін және ондағы сан алуан құбылыстардың шығуы, да­муы және олардың себептері айқындалмай, тек сипаттама берумен шектелініп келді. Бір сөзбен айтқанда, XIX ғасырға дейінгі тіл білімі тілдегі құбылыстарды ғылыми талдау тұрғысынан түсіндіру дәрежесіне көтеріле алмай, оларға (тілдік құбылыстарға) сипаттама берумен ғана шектелді.

Ғылым атаулы, әдетте, екі топқа белінеді: оның бірі — жара­тылыстану ғылымдары, екіншісі — қоғамдық ғылымдары. Ғылым атаулының бұлайша екі үлкен топқа бөлінуі, сайып келгенде, олардың нені зерттейтіндігімен байланысты. Шындық болмыстағы құбылыстардың бір тобы материалдық құбылыстар, жаратылыс құбылыстары болса, екінші тобы — қоғамдық құбы-лыстар. Материалдық құбылыстарды, жаратылыс құбылыстарын жаратылыс тану ғылымдары (физика, химия, биология, ма­тематика және осылардан бөлініп шыққан басқа ғылымдар) зерттесе, адам баласы қоғамындағы құбылыстарды (яғни қоғамдық құбылыстарды) қоғамдық ғылымдар (тарих, филосо­фия, саяси экономия, заң ғылымдары және т. б.) зерттейді. Тіл білімі ғылымдардың осы аталған екі тобының (жараты­лыстану ғылымдары, қоғамдық ғылымдардың) қайсысына жатады? Бұл мәселе ғылым тарихында түрліше қаралып, осыған орай, түрліше шешіліп келеді. Мысалы, XIX ғасырда кейбір ғалымдар тілді жаратылыс құбылыстарының қатарына жатқызды да, осыған орай, тілді зерттейтін тіл білімін де жаратылыстану ғылымдарының қатарына қосты. Неміс лингвисі Август Шлейхер (1821—1868) дәл осындай пікірде болып, тілді тірі организм сияқты құбылыс деп есептеді. Оның пікірінше, тіл де тірі организмше туады, еседі, қартайып тозады, өледі. Август Шлейхер тілді биологиялық құбылыстардың қатарына жатқыза келіп, оны (тілді) зерттейтін тіл білімін де жаратылыстану ғылымда-рынын қатарына қосты. Алайда, Август Шлейхердіц бұл тұжырымы мүлдем қате. Бұлай дейтініміз: тіл мен тірі организмнің арасында түбірлі айырмашылықтар бар. Тірі организмнің өлуі бирлогиялық тұрғыдан болмай қойылмайтын шарасыздық. Ал тіл қандай бір тірі организмнен болсын анағұрлым ұзақ өмір сүреді. Тіл өз дамуының ішкі заңдары бойынша дамып отырады, бірақ оның тірі организм сияқты өлуі шарт емес. Тірі орга­низм биологиялық кұбылыстардың қатарына жатса, тіл қоғамдық құбылыстардың қатарына жатады. Демек, Август Шлейхердің тілді тірі организм деп, табиғат құбылыстарының қатарына жатқызуы қаншалықты қате болса, тіл білімін қоғамдық ғылымдардың емес, жаратылыстану ғылымдарының қатарына қо-суы соншалықты қате. Тіл-қоғамдық құбылыс, сондықтан оны зерттейтін ғылым — тіл білімі де қоғамдық ғылымдардың қатарынан орын алады.

Тіл білімінің әр түрлі ғылымдармен байланысын жете түсіну үшін, оның қоғамдық ғылымдар және жаратылыстану ғылымдарының әр түрлі салаларымен байланысының әр қайсысына арнайы тоқталу қажет. Тіл білімі мен әдебиеттану ғылымы филология ғылымдарының құрамына енеді. Білімнің бұл екі саласы бір-бірімен ертеден бері байланысты. Ақын-жазушының творчествосын зерттеу оның шығармасының тілі мен стилін зерттеуді де қамтиды, өйткені «тіл — әдебиеттің бірінші элементі»

(М. Горький). Лингвистер тілді зерттеуде әдеби шығарманың тіліне назар аудармай тұра алмайды, өйткені әдеби шығарма лингвистер үшін құнды материал болып саналады. Тіл білімінің стилистика деп аталатын саласы әдебиеттану ғылымымен өте-мете тығыз байланысты болады. Тіл білімінің философиямен тығыз байланысы бар. Тіл білімі философиямен біріншіден, методологиялық қағидалар жағынан байланысса, екіншіден, зерттелінетін ортақ проблемалар жағынан жақындасып байланысады.

Тіл білімі әсіресе логика мен тығыз байланысты. Тіл білімі мен логиканың байланысы ғылымның бұл екі саласында зерттелінетін құбылыстардың өз ара байланысынан келіп туады. Логика — ойлаудың заңдары мен ой формалары туралы ғылым. Ал ойлау, әдетте, тіл арқылы көрінеді, тіл арқылы жарыққа шығады. Анығырақ айтқанда, адамның ойы тілдегі сөздер мен сөйлемдер арқылы айтылып, түсінікті бола алады Логикада ойлаудың заңдары, ойдың формасы мен құрылысы зерттелінсе, тіл білімінде тілдің заңдары мен кұрылысы, тілдегі әр түрлі формалар мен құрылымдық элементтер зерттелінеді. Тіл білімінде ойлау категориялары мен ойлаудың заңдарына назар аударылғанда, олардың тілге, тілдік категорияларға қатысы жағынан ғана назар аударылады. Тілдік единицалар, мысалы, сөз бен сөйлем ойлау категориялары — ұғым және байымдаумен байланысты болады. Осыдан, сөзді ұғыммен, сейлемді байымдаумен байла-нысында зерттеу міндеті келіп туады.

Тіл білімі психологиямен де байланысты. Психоло­гия психикалық құбылыстарды, атап айтқанда, түйсік пен қабылдау, елес пен ой, сезім мен тілек, бейімділік пен қабілет, ерік сапалары мен мінез белгілерін зерттейді. Ал аталған психикалық құбылыстардың, мысалы, түйсік пен қабылдаудың, елес пен ойдың, сөйлеу процесіне және оны қабылдап түсіну процесіне тікелей қатысы бар. Сөйлесу арқылы қарым-қатынас жасау, пікір алысу, біреудің сөзін қабылдау, оны ұғыну процесін түсіндіру психологияның жәрдемін керек етеді. Бұлай болатындығы мынадан: тілдік жүйе адам санасында сақталынады, адам бұл жүйенің элементтерін өз ара байланысты элементтер ретінде ұғынады. Заттың біздің санамызда сақталған атауымен бай­ланысы — психикалық байланыс. Заттардың өзіне тән белгілері бойынша аталуы және ол белгілердің таңдалынып алынуы психологиялық факт.

«Адам баласының сөйлеуі неліктен?» деген мәселе социологиялық проблема ғана емес, сонымен бірге физиологиялық проблема ретінде де қаралады. Сөйлеу, әдетте, тіл дыбыстарынсыз және олардың айтылу, қабылдау процестерінен тыс болуы мүмкін емес. Бұл процестерді артикуляция (сөйлеу аппаратында тіл дыбыстарының жасалуы) жағынан да, сөйленген сөзді есту мүшесі арқылы қабылдау жағынан да физиоло­гия зерттейді. Осыған орай, физиология лингвистиканың тіл дыбыстарын зерттейтін саласы — фонетикамен байланысқа түседі.

Адамбаласының тілі — дыбыстық тіл. Тілдегі сөздер өздерінің дыбыстық жамылғышы — дыбыс тіркестері арқылы өмір сүреді. Тілдегі дыбыстар жүйесін тіл білімінің фонетика саласы зерттейді. Ал жалпы дыбыс атаулыны, дыбыс құбылыстарын физиканың акустика деп аталатын саласы қарастырады. Акустика дыбысқа тән белгілерді, атап айтқанда, дыбыс ырғағы мен дыбыс күші, дыбыстың созылындылығы мен дыбыс әуені деп аталатын белгілерді айқындап ажыратады. Мұнымен бірге, акустика дыбыстарға қатысты тон мен салдыр және резонанс деп аталатын құбылыстарды да айқындайды. Бұларға байланысты акустикалық сипаттамалар мен мағлұматтардың тіл білімінің фонетика саласы үшін мәні айрықша.

Тіл білімінің тарих ғылымдарымен, соның ішінде этнография және археологиямен байланысы бар. Тіл тарихы — сол тілді жасаушы және сол тілді қолданушы халықтың тарихының бір саласы. Сондықтан белгілі бір тілдің тарихын сол тілді жасаушы, қолданушы және оның иесі — халықтың тарихына байланыссыз қарауға болмайды Тіл тарихы мен халық тарихының байланысы — екі жақты байланыс. Тілдің тарихын сол тілді жасаушы, қолданушы және оның иесі — халықтың тарихымен тығыз байланысында зерттеу қаншалықты қажет болса, халық тарихын сол халықпен бірге жалғасып келе жатқан оның тілінің тарихымен байланысында зерттеу соншалықты қажет.

Тіл білімі белгілі дәрежеде математикамен де, кибернетикамен де байланысты. Тіл білімі математика ғылымымен, біріншіден, машиналық аударма мәселелері бойынша байланысса, екіншіден тілде зерттеуден математикалық статистикға методтарының қолдану жағынан байланысады. Математикалық статистика методы, мысалы, сөздіктерді жасауға оларға енетін сөздер тізбегінің (словник) аумағын белгілеуге және байланыс техникасында дыбыстардың қолданылу жиілігін айқындауға көмектеседі.

Тіл білімі мен географияның өзара байланысы ғылымның жаңа бір саласы – лингвистикалық географиядан көрінеді. Лингвистикалық география тілдегі фонетикалық, лексикалық және грамматикалық құбылыстардың қандай территорияға тарағанын және географиялық тұрғыдан алғанщда қай территгориямен шектелетіндігін көрсетеді. Лингвистикалық географияның, әсіресе диалектілерді зерттеуде, белгілі бір диалектінің таралу шегін айқындауда үлкен маңызы бар.

Пайдаланылған әдебиеттер:

1. К.Аханов «Тіл білімінің негіздері»

Алматы 1993ж. 1-тарау 3-32 бет

1. Ж.А.Байымбетова «Тіл біліміне кіріспе»

Шымкент 2006ж.